
RAPORT

PËR PROJEKTLIGJIN "PËR MEKANIZMIN E REAGIMIT NDAJ KRIZAVE TË FURNIZIMIT DHE ÇMIMEVE TË LËNDËS DJEGËSE"

I. Hyrje

Komisioni për Ekonominë Punësimin dhe Financat, në cilësinë e komisionit përgjegjës, në mbledhjen e datës 5.5.2026, mori në shqyrtim projektligjin "Për mekanizmin e reagimit ndaj krizave të furnizimit dhe çmimeve të lëndës djegëse" bazuar në nenet 32-38 të Rregullores së Kuvendit.

Për shqyrtimin e këtij projektligji u caktua relator Znj. Antoneta Dhima.  

Për të prezantuar projektligjin ishte i pranishëm deputeti Z. Eno Bozdo në cilësinë e propozuesit. 

Si përfaqësues të Qeverisë të pranishëm në mbledhje ishin:

· Nga Ministria e Ekonomise dhe Inovacionit: Z. Klodian Mene Drejtor i Politikave të Tregut të Brendshëm
· Nga Ministria e Infrastrukturës dhe Energjisë: Znj. Erjona Serjani Drejtor i Programeve të Zhvillimit në Fushën e Energjisë dhe Efiçencën e Energjisë dhe Z. Mariglen Bregu, Përgjegjës Sektori.


II. Baza Ligjore Kushtetuese dhe Proceduriale

Projektligji është propozuar bazuar në nenin 81, pika 1, të Kushtetutës dhe nenin 68 të Rregullores së Kuvendit. Nga ana formale, nismëtari ka përmbushur kushtet procedurale. 

III. Qëllimi dhe përmbajtja e projektligjit.
Bazuar në relacionin shoqërues të projektligjit, qëllimi kryesor i këtij projektligji është krijimi i një kuadri të posaçëm ligjor për menaxhimin efektiv të krizave në sektorin e hidrokarbureve, të shkaktuara nga zhvillimet gjeopolitike ndërkombëtare, veçanërisht nga konfliktet në Lindjen e Mesme. Në kushtet e rritjes së pasigurisë në tregjet globale të energjisë dhe luhatjeve të forta të çmimeve të lëndëve djegëse, projektakti synon të pajisë Republikën e Shqipërisë me instrumente ligjore dhe institucionale për të garantuar sigurinë e furnizimit, stabilitetin e çmimeve dhe mbrojtjen e konsumatorëve dhe ekonomisë kombëtare.
Projektligji synon të adresojë mungesën aktuale të një mekanizmi të integruar reagimi ndaj krizave energjetike, duke vendosur procedura të qarta për shpalljen e gjendjes së krizës në sektorin e hidrokarbureve dhe për aktivizimin e menjëhershëm të masave përkatëse. Në këtë mënyrë, krijohet mundësia për një reagim të shpejtë, të koordinuar dhe proporcional ndaj situatave emergjente që ndikojnë në furnizimin dhe çmimet e karburanteve.
Nismëtari pretendoi se projektakti mundëson përafrimin me praktikat dhe standardet e Bashkimit Evropian dhe të organizmave ndërkombëtarë të energjisë, duke siguruar koordinim të plotë institucional dhe përputhshmëri me direktivat përkatëse evropiane. Kjo rrit besueshmërinë e tregut vendas dhe forcon kapacitetin e vendit për të përballuar kriza me natyrë ndërkufitare.
Nëpërmjet këtij projektligji synohen të arrihen këto objektiva kryesore:
· Garantimi i sigurisë së furnizimit me hidrokarbure: Vendosja e mekanizmave që mundësojnë ndërhyrje të shpejtë për të shmangur mungesat në treg, përfshirë përdorimin e rezervave strategjike dhe koordinimin me partnerët ndërkombëtarë.
· Stabilizimi i çmimeve të lëndëve djegëse në kushte krize: Përdorimi i instrumenteve fiskale, si akciza e ndryshueshme dhe masa të tjera lehtësuese, si dhe aplikimi i ankandeve publike me çmim tavan, me qëllim kufizimin e rritjeve të menjëhershme dhe të pajustifikuara të çmimeve.
· Mbrojtja e konsumatorëve dhe e ekonomisë kombëtare: Reduktimi i ndikimeve negative të krizave energjetike mbi familjet dhe bizneset, duke siguruar akses të përballueshëm në lëndë djegëse dhe duke parandaluar efektet zinxhir në sektorë të tjerë të ekonomisë.
· Krijimi i një mekanizmi të qartë dhe transparent për shpalljen dhe menaxhimin e krizës: Përcaktimi i procedurave, kritereve dhe autoriteteve përgjegjëse për shpalljen e krizës dhe për zbatimin e masave përkatëse, duke garantuar transparencë dhe përgjegjshmëri institucionale.
· Rritja e koordinimit ndërinstitucional: Sigurimi i bashkëpunimit efektiv ndërmjet institucioneve kombëtare dhe koordinimi i tyre, për një reagim të harmonizuar ndaj krizave.
Përmbatja
Projektligji përmban gjithsej 22 nene. 
· Neni 1 , “Objekti”, është neni që përcakton krijimin e mekanizmit ligjor për menaxhimin e krizave të furnizimit dhe çmimeve të karburanteve.
· Neni 2 “Fusha e zbatimit”, parashikon se zbatimi i ligjit shtrihet mbi naftën bruto dhe produktet kryesore të hidrokarbureve. Lista përditësohet me vendim të Këshillit të Ministrave.
· Neni 3 “Përkufizime”. Jepen termat kyç si “kriza”, “rezervat strategjike” dhe “akciza e ndryshueshme”. Vendosen bazat konceptuale dhe teknike të ligjit.
· Neni 4 “Monitorimi i tregut” parashikon se Autoriteti Teknik monitoron çmimet, furnizimin dhe rezervat në mënyrë të vazhdueshme. Siguron raportim të rregullt edhe ndaj institucioneve të BE-së.
· Neni 5 “Konstatimi i krizës”, përcakton indikatorët sasiorë për identifikimin e krizës. Kërkon hartimin e një raporti teknik brenda 24 orëve.
· Neni 6 “Njoftimi dhe vendimmarrja”, vendos afate të shpejta për njoftimin dhe vendimin e Këshillit të Ministrave. Siguron reagim institucional brenda 24 orëve.
· Neni 7 “Efektet e njoftimit”, nis përgatitjet për ankandet dhe llogaritjen e masave fiskale. Koordinon veprimet paraprake administrative.
· Neni 8 “Shpallja e krizës”, aktivizon automatikisht mekanizmat si akciza e ndryshueshme dhe lirimi i rezervave. Fillon koordinimi me BE dhe ANE.
· Neni 9 “Përfundimi i krizës”, përcakton kushtet për mbylljen e krizës dhe ndalimin e masave. Parashikon raportim në Kuvend dhe plan rimbushjeje.
· Neni 10 “Masat fiskale”, vendos mekanizmin e akcizës së ndryshueshme si instrument stabilizues. Siguron rillogaritje periodike dhe transparencë fiskale.
· Neni 11 “Ulja e taksave të tjera”, lejon ndërhyrje shtesë fiskale në rast nevoje. Parashikon ulje/zerim të përkohshëm të taksave mbi karburantet.
· Neni 12 “Parime për rezervat”, detyron përdorimin e rezervave vetëm për ankande publike gjatë krizës. Vendos rregulla për rimbushjen pas krizës.
· Neni 13 “Lirimi i rezervave”, përcakton detyrimin ligjor për vënien në dispozicion të rezervave. Rregullon procedurat dhe afatet e rimbushjes.
· Neni 14 “Ankandet me çmim tavan”, vendos shitjen vetëm përmes ankandeve me çmim maksimal të kontrolluar. Garanton transparencë dhe masa antikartel.
· Neni 15 “Koordinimi ndërkombëtar”, parashikon konsultim me BE dhe njoftim ndaj ANE. Siguron harmonizim me mekanizmat ndërkombëtarë.
· Neni 16 “Prioritetet e furnizimit”, përcakton sektorët prioritarë gjatë krizës. Kërkon plan shpërndarjeje të publikuar.
· Neni 17 “Transparenca”, detyron publikimin e të dhënave kryesore gjatë krizës. Siguron informim të rregullt dhe akses publik.
· Neni 18 “Mbikëqyrja e tregut”, parashikon se Autoriteti i Konkurrencës monitoron dhe heton sjelljet antikonkurruese. Parashikon raportim publik pas ankandeve.
· Neni 19 “Sanksionet”, vendos masa ndëshkuese për shkeljet (gjobë, pezullim, përjashtim). Synon parandalimin e abuzimeve në treg.
· Neni 20 “Aktet nënligjore”, parashikon nxjerrjen e akteve zbatuese brenda 60 ditëve. Dispozita detajon metodologjitë dhe procedurat teknike.
· Neni 21 “Auditimi”, ngarkon Kontrollin e Lartë të Shtetit për auditim të zbatimit. Siguron transparencë dhe llogaridhënie institucionale.
· Neni 22 parashikon dispozitën e zakonshme për hyrjen në fuqi të ligjit, 15-ditë pas botimit në Fletoren zyrtare.

IV. Shqyrtimi i projektligjit në komision. 

Propozuesi i projektligjit u shpreh ky se projektligji paraqet një ndërhyrje të domosdoshme në kushtet e një konteksti ndërkombëtar gjithnjë e më të paqëndrueshëm për tregjet e energjisë. Luhatjet e forta të çmimeve të naftës, të shoqëruara me rreziqe serioze për ndërprerje furnizimi  siç mund të jetë edhe mbyllja efektive e Ngushticës së Hormuzit, kanë rritur ndjeshëm primin e rrezikut dhe çmimet në afat të shkurtër në tregjet globale. Në këtë realitet, përparësia kryesore e projektligjit qëndron në krijimin e një mekanizmi të menjëhershëm, të automatizuar dhe transparent reagimi, i cili i mungon aktualisht Shqipërisë.
Një tjetër përparësi thelbësore është adresimi i boshllëkut ligjor dhe institucional ekzistues.
Kuadri aktual, i mbështetur në ligjin nr. 8450/1999, nuk përmbush standardet bashkëkohore të Bashkimit Evropian dhe transpozon vetëm pjesërisht Direktivën 2009/119/EC. Kjo situatë
krijon mangësi në administrimin e rezervave strategjike dhe në reagimin ndaj krizave të
furnizimit dhe çmimeve. Projektligji e tejkalon këtë problematikë duke vendosur procedura të
qarta emergjence dhe duke mundësuar koordinim të drejtpërdrejtë me strukturat e BE-së dhe
Agjencinë Ndërkombëtare të Energjisë.
Një problematikë strukturore që trajtohet është edhe niveli i lartë i ngarkesës fiskale mbi
karburantet, që përbën 60-65% të çmimit final, mbi mesataren e BE-së dhe vendeve të OECD- së. Në raport me fuqinë blerëse, kjo e bën koston reale të karburanteve në Shqipëri ndër më të lartat në Evropë. Në kushte krize, mungesa e mekanizmave korrigjues përkeqëson ndjeshëm efektet mbi konsumatorët dhe ekonominë. Në këtë kuadër, projektligji sjell si zgjidhje mekanizmin e akcizës së ndryshueshme, i cili synon të “sterilizojë” goditjet e çmimeve përmes rishpërndarjes së të ardhurave shtesë nga TVSH-ja, duke ruajtur neutralitetin buxhetor.
Ndër përparësitë e tjera përfshihet rritja e transparencës dhe konkurrencës në treg përmes
ankandeve publike me çmim tavan, të ndërtuara mbi metodologji të standardizuara
ndërkombëtare (CIF, Incoterms 2020) dhe të shoqëruara me masa të forta antikartel. Po ashtu,
parashikohet përdorimi i kontrolluar dhe i koordinuar i rezervave strategjike, vetëm në funksion të stabilizimit të tregut dhe në bashkërendim me partnerët ndërkombëtarë.
Sa i përket efekteve të pritshme, projektligji synon të garantojë stabilitet më të madh të
çmimeve në periudha krize, të mbrojë fuqinë blerëse të qytetarëve dhe të shmangë efektet
zinxhir në sektorë kyç si transporti, bujqësia dhe industria.
Në aspektin financiar, ai nuk parashikon kosto shtesë për buxhetin e shtetit, pasi mekanizmat
e propozuar janë të dizajnuar për të qenë vetë-balancues. Në tërësi, projektligji pritet të rrisë
qëndrueshmërinë ekonomike, të forcojë besimin në treg dhe të përmirësojë ndjeshëm
kapacitetin institucional të vendit për përballimin e krizave energjetike.
Për këto arsye, miratimi i këtij projektligji duhet të jetë prioritet i Kuvendit sepse vjen në
ndihmë të qytetarëve dhe bizneseve vendase.
Relatorja e komisionit u shpreh se projektligji i paraqitur vjen nga shqetësim i ligjshëm dhe real duke patur në konsideratë rritjen e çmimeve të karburantit në të gjithë Evropën si pasojë e luftës në Ukrainë dhe agresionit rus si dhe ngjarjeve të fundit me mbylljen e ngushticës së Hormuzit. Megjithë përpjekjen për gjetjen e një zgjidhjeje sa më afër Direktivës, vlerësohet se, projektligji i propozuar nuk është instrumenti i duhur për të adresuar këtë boshllëk, dhe miratimi i tij nuk do të prodhonte jo zgjidhje, por një shtresë normative mbi mungesën strukturore ekzistuese.
Më poshtë po bëjmë një analizë se përse kjo iniciativë është e papranueshme:
Mungesa e infrastrukturës institucionale dhe ligjore paraprake të domosdoshme
Projektligji propozohet mbi supozimin se Shqipëria ka apo mund të ketë menjëherë infrastrukturën operacionale të nevojshme për ta zbatuar atë. Direktiva 2009/119/KE e Bashkimit Europian, e cila përbën bazën e acquis-it ndërkombëtar të energjisë për sigurinë e furnizimit dhe është pjesë e Traktatit të Komunitetit të Energjisë, ku Shqipëria i është pale,  kërkon që çdo shtet anëtar të mbajë rezerva strategjike të naftës dhe derivateve që korrespondojnë me të paktën 90 ditë neto importesh ose 61 ditë konsum të brendshëm. Ky është parakushti bazë institucional dhe material mbi të cilin ndërtohet çdo mekanizëm i reagimit ndaj krizave.
Sekretariati i Komunitetit të Energjisë ka konstatuar në mënyrë zyrtare dhe të dokumentuar se Shqipëria nuk ka aktualisht legjislacion funksional mbi rezervat detyrimore të naftës dhe derivateve në pajtueshmëri me Direktivën 2009/119/KE. 
Projektligji parashikon, ndër të tjera, ankande publike me çmim tavan, monitorim të vazhdueshëm të tregut dhe çmimeve ndërkombëtare CIF, koordinim me Komisionin Europian dhe ANE-n, sistem të sofistikuar të tepricës së TVSH-së si mekanizëm financimi, si dhe raportim periodik e transparent ndaj publikut. Të gjitha këto kërkojnë kapacitet administrativ, teknik dhe IT të nivelit të avancuar, i cili nuk ekziston aktualisht. Parashikimi i tyre me ligj, pa u ndërtuar paraprakisht infrastruktura mbajtëse, krijon norma të zbrazëta dhe detyrime fiktive.

Keqinterpretimi i modelit europian

Relacioni i projektligjit pretendon pajtueshmëri të plotë me acquis communautaire, por ky pretendim nuk vlerësohet i saktë në disa aspekte.

Direktiva 2009/119/KE nuk parashikon (dhe asnjë shtet anëtar i BE-së nuk e ka adoptuar) automatizimin e vendimeve të krizës me parametra numerikë të fiksuar me ligj. Sistemi europian funksionon mbi vlerësim teknik dhe vendimmarrje diskrecionale të Autoriteteve Teknike kombëtare, jo mbi aktivizim automatik nga tregues numerikë të paracaktuar.
Projektligji, duke parashikuar aktivizimin e aksizës brenda 24 orëve nga shpallja e krizës sipas pragjeve të fiksuara ligjërisht (rritje ≥10% brenda 10 ditëve, kumulative ≥20% brenda 30 ditëve, rritje CIF ≥15% brenda 20 ditëve), i heq procesit të vendimmarrjes kontekstin dhe nuancën e domosdoshme.

Projektligji pretendon gjithashtu se ulja e akcizës financohet nga "teprica e TVSH-së" duke e paraqitur këtë si masë "fiskalisht neutrale". Ky argument nuk qëndron. Teprica e TVSH-së është e ardhur buxhetore e konsoliduar: ri-destinimi i saj për uljen e akcizës nënkupton se ajo nuk do të mbulojë shpenzime të tjera buxhetore të planifikuara, duke krijuar deficit real. 
Krizat e viteve 2022 dhe 2026 ofrojnë vlerësimin real të politikave energjetike europiane. Analiza e mbi 120 masave të miratuara nga 22 shtete anëtare gjatë krizës së vitit 2026 (Institut Jacques Delors, Komisioni Europian) tregon se karakteristika e përbashkët e çdo sistemi funksional është përshtatshmëria dhe diskrecioni, jo automatizmi.
Gjermania miratoi kufizime të rritjes së çmimit dhe masa antikartel, pa reduktim automatik të taksave. Austria ndërhyri në oraret e rritjeve të çmimeve duke i kufizuar ato, jo sistemin fiskal. Franca mbështetet në kapakë vullnetarë çmimi nga korporatat, duke shmangur prerjet e taksave. Italia vendosi sanksione ndaj kompanive që fryjnë marzhet. Polonia, megjithëse zbatoi reduktim të TVSH-së dhe akcizës gjatë krizës së vitit 2022, e shoqëroi me taksimin e fitimeve të tepërta dhe kufizim çmimesh nëpërmjet vendimit qeveritar të veçantë por jo automatikisht, dhe jo nëpërmjet ligjit. Asnjë shtet anëtar i BE-së nuk ka adoptuar mekanizëm ku masat fiskale aktivizohen automatikisht mbi bazën e prageve numerike.
Komisari Europian për Energjinë ka lëshuar paralajmërime të qarta kundër fragmentimit kombëtar, duke theksuar rrezikun e "turizmit të karburantit" , fenomeni ku qytetarët e vendeve fqinje udhëtojnë qëllimisht për të blerë karburant në vendin me çmim të subvencionuar, duke zbrazur rezervat dhe transferuar subvencionin fiskal kombëtar te konsumatorë të huaj dhe subvencionimit çekuilibrues të tregut.
Vlerësimi i pajtueshmërisë me acquis communautaire
Direktiva 2009/119/KE, me karakter detyrues për Shqipërinë si shtet anëtar i Komunitetit të Energjisë (Vendimi MC 2012/03/MC-EnC), vendos dy kategori detyrimesh. 
Detyrimet pozitive përfshijnë: mbajtjen e rezervave minimale ekuivalente me 90 ditë importesh neto ose 61 ditë konsum (Neni 3); disponueshmërinë fizike dhe aksesueshmërinë e rezervave në çdo kohë (Neni 8); raportimin statistikor mujor pranë Komisionit Europian (Neni 12); dhe ndërtimin e mekanizmave procedurialë të krizës (Neni 20). 
Detyrimet negative ndalojnë lirimin e rezervave pa konsultim paraprak me Grupin e Koordinimit pranë Komisionit Europian dhe pa koordinim me ANE-n, me përjashtim të rasteve të urgjencës së menjëhershme, rast në të cilin konsultimi mund të bëhet post-factum brenda 24 orëve, por ky mbetet përjashtim, jo rregull (Neni 20, pikat 3 dhe 4).
Projektligji adreson vetëm kategorinë e dytë, mekanizmat procedurialë  duke anashkaluar tërësisht kategorinë e parë: mbajtjen faktike të rezervave. Neni 2 i projektligjit zbatohet për naftën bruto, gazoilin dhe benzinën, por asnjë dispozitë nuk përcakton kush i financon, si i mban dhe ku i depoziton rezervat. Pa rezerva fizike të mbajtura detyrim themelor i gjithë ndërtimi procedural i krizës mbi to mbetet strukturë pa bazament. Gjithashtu, dispozita e koordinimit me BE-në dhe ANE-n (neni 15 i projektligjit) formulohet si detyrim njoftimi pas-fakto, duke munguar dispozita e konsultimit paraprak, e cila sipas Nenit 20 pika 3 të Direktivës është rregulli i përgjithshëm.
Trendët europiane dhe mësimet e krizave të fundit
Kriza e vitit 2026, e shkaktuar nga bllokimi i Ngushticës së Hormuzit, ka konsoliduar dy modele të ndryshme reagimi në Europë. 

· Modeli rregullator, i adoptuar nga Gjermania dhe Austria, ndërhyn në mekanikën e tregut pa ndryshuar sistemin fiskal, duke kufizuar rritjet e çmimeve dhe forcuar rregullat anti kartel, me ruajtje të neutralitetit buxhetor. 
· Modeli fiskal i adoptuar nga Polonia (kryesisht gjatë krizës 2022) dhe Italia zbaton reduktim të akcizës dhe TVSH-së, por e shoqëron me masa kompensuese specifike si taksimi i fitimeve të tepërta dhe kufizim çmimesh me pakicë, nëpërmjet vendimmarrjeje diskrecionale qeveritare, jo automatizmi ligjor. 

Asnjëri model nuk parashikon automatizëm fiskal nëpërmjet ligjit.

Vlerësimet e pavarura europiane tregojnë se masat kombëtare të pakoordinuara dhe me zbatim të gjerë kanë kosto dyfishe: direkte, gjatë krizës aktuale të vitit 2026, mbi 9 miliardë euro nga 22 shtete anëtare, pa efikasitet të dëshmuar në reduktimin real të konsumit dhe indirekte, nëpërmjet arbitrazhit ndërkufitar dhe fenomenit të "turizmit të karburantit". Trendi i konsoliduar europian fokusohet gjithnjë e më shumë mbi reduktimin e kërkesës dhe transformimin struktural (elektrifikim, efiçiencë energjetike), duke e vlerësuar frenimin e çmimeve si masë emergjente të limituar ne kohë, dimension i cili mungon në projektligj.
Problematika e ankandeve me çmim tavan
Neni 14 i projektligjit, parashikon shitjen e rezervave ekskluzivisht nëpërmjet ankandeve publike me çmim tavan. Kur çmimi i blerjes në ankand është më i ulët se kosto e rezervës, diferenca kompensohet me kredit tatimor ose rimbursim brenda 90 ditëve. Ky mekanizëm krijon tri probleme serioze: 
· fondi i emergjencës nuk ekziston dhe nuk ka financim të qartë; 
· operatorët e detyruar të shesin nën kosto do të mbeten pa likuiditete për 90 ditë, duke rritur rrezikun e falimentimeve pikërisht në momentin e krizës; 
· diferenca midis çmimit tavan dhe çmimit real krijon rente artificiale dhe mundësi arbitrazhi. 
Formula statike CIF e propozuar nuk reflekton dinamizmin e tregut dhe mund të devijojë ndjeshëm nga realiteti brenda periudhës 30-ditore të llogaritjes.

Rreziku i efekteve prociklike

Mekanizmat automatikë të shpalljes publike të krizës mbajnë rrezik të qenësishëm amplifikimi. Publikimi i detyrueshëm i treguesve dhe i raportit teknik sipas neneve 5 dhe 6 mund të prodhojë vetë efektet që synon të parandalojë: blerje nga paniku, formim spekulativ çmimi dhe largim masiv të operatorëve të vegjël nga tregu. Vendet europiane me sisteme të maturuara e kanë mësuar gjatë krizave 2021–2026 se komunikimi publik kërkon balancim delikat midis transparencës dhe shmangies së efekteve vetë-realizuese. 

Projektligji ofron transparencë por nuk merr në konsideratë dimensionin e menaxhimit të komunikimit në krizë.

Mungesa e analizës fiskale dhe efekteve buxhetore

Relacioni shprehet se projektligji "nuk ka efekte financiare për buxhetin e Shtetit". Ky konstatim është teknikisht i pasaktë. Ulja e akcizës redukton drejtpërdrejt të ardhurat buxhetore; kompensimi i operatorëve nga fondi i emergjencës kërkon shpenzime buxhetore; mekanizmi i tepricës së TVSH-së krijon transferta me ndikim fiskal të drejtpërdrejtë.
Ulja dhe zerimi I taksave të tjera si taksës së qarkullimit, taksës së karbonit si dhe cdo takse tjetër që ndikon në cmimin final të lëndës djegëse, rrisin efektet negative në buxhetin e shtetit.
Duke pasur parasysh që akciza dhe TVSH mbi lëndën djegëse përbëjnë burim të rëndësishëm të të ardhurave buxhetore, çdo mekanizëm reduktimi automatik pa sasi kufitare dhe pa limit kohor paraqet rrezik real dhe të pa llogaritshëm.

Masat aktuale të marrë nga Qeveria Shqiptare

Sa më lart u analizuar, vlerëojmë se transpozimi i Direktivës 2009/119/KE është një proces që duhet kryer nga Qeveria, duke vlerësuar në harmoni si situatën aktuale ashtu edhe burimet dhe mundësite konkrete për menaxhiin e situatave si dhe në konsultim me strukturat e BE-së për këtë qëllim.

Në këtë moment qasja e Qeverisë për zgjidhjen situatës ka qënë e ndryshme, kështu:

Duke parë pikërisht rritjen e çmimeve të karburantit në të gjithë Evropën si pasoje e luftës në Ukrainë dhe agresionit rus si dhe ngjarjeve të fundit me mbylljen e ngushticës së Hormuzit, Qeveria Shqiptare ka ndërmarrë disa masa për të monitoruar situatën dhe për të mundësuar ngrirjen e marzheve të fitimit, si edhe transparencën e çmimit të tilla si:

· Ngritjen e Bordit Kombëtar të Administrimit të Karburantit, me  vendimin nr.186, datë 19.3.2026, të Këshillit të Ministrave, i cili shpalli situatën e veçantë dhe aktivizoi mekanizmin e Bordit për caktimin e çmimeve tavan.  Ky bord ka si detyrë monitorimin e kostove të prodhimit për të gjithë tregtarët, vendosje dhe ruajtjen e çmimeve, monitorimin e subjekteve me qëllim shmangien e rasteve abuzime për disa produkte specifike të shportës që kanë peshën më të madhe në konsumin e familjeve me të ardhura të ulëta si për orizin, miellin, qumështin, vajin, sheqerin. Tregtuesit që nuk do të mbajnë çmimin e caktuar prej bordit, do ta humbasin të drejtën për të tregtuar, si dhe do t’u konfiskohet malli që kanë në dispozicion.
· Miratimin e aktit normativ nr. 1 në prill 2026 “Për një shtesë në ligjin nr.61/2012, 'Për akcizat në Republikën e Shqipërisë', të ndryshuar" i cili ka për qëllim uljen e nivelit të akcizës për gazoilin dhe benzinën, si masë fiskale emergjente për mbrojtjen e konsumatorit vendas dhe stabilizimin e tregut të brendshëm të hidrokarbureve, në kushtet e rritjes së papritur dhe të ndjeshme të çmimeve ndërkombëtare të naftës bruto dhe nënprodukteve të saj, si pasojë e përshkallëzimit të konfliktit në Lindjen e Mesme. Konkretisht Akti normativ mundëson uljen e akcizës së karburanteve me 20% për të amortizuar rritjen e çmimeve nga kriza, ulje kjo që hyn në fuqi kur nafta kalon 220 lekë/litri. Kjo masë synon stabilizimin e tregut pas rritjes së çmimeve të naftës dhe amortizimin e efekteve te rritjes së çmimit të naftës në tregjet ndërkombëtaere. Kjo masë do të jetë në fuqi deri në stabilizimin e situatës.

Nga pikëpamja e politikës fiskale, akciza mbi karburantet përbën një ndër instrumentet tarifore me ndikimet më të drejtpërdrejta dhe më të menjëhershme në çmimin e shitjes me pakicë. Sipas strukturës ligjore aktuale, niveli i akcizës për gazoilin dhe benzinën është 39.37623 lekë/litri, i indeksuar sipas shtojcës nr.1 të ligjit nr.61/2012, "Për akcizat në Republikën e Shqipërisë", të ndryshuar. Ky nivel, i shtuar me taksën e qarkullimit (27.00 lekë/litri), taksën e karbonit (3.00 lekë/litri për gazoilin dhe 1.50 lekë/litri për benzinën) dhe TVSH-në e llogaritur mbi totalin e tyre, formon pjesën tatimore të metodologjisë që Bordi i Transparencës dhe Kufizimit të Përkohshëm të Çmimeve (Bordi) aplikon për caktimin e çmimeve tavan të shitjes me shumicë dhe pakicë.

Ndërhyrja me reduktim të nivelit të akcizës është hapi tjetër logjik i politikës antiinflacioniste, pasi çmimi tavan i caktuar nga Bordi reflekton drejtpërdrejt nivelin e taksave të zbatueshme, duke e bërë uljen e akcizës instrumentin me efikasitet maksimal strukturor në uljen e çmimit final.

[bookmark: _GoBack]
V. Përfundime

Në përfundim të shqyrtimit të projektligjit, duke vlerësuar gjithë problematikat e evidentuara, Komisioni për Ekonominë Punësimin dhe Financat vlerësoi se projektligji i propozuar nuk duhet të miratohet dhe me votat pro të shumicës së anëtarëve të pranishëm, vendosi mosmiratimin në parim të projektligjit "Për mekanizmin e reagimit ndaj krizave të furnizimit dhe çmimeve të lëndës djegëse".

